শুধু তাই নয়, মানুষের স্বাস্থ্য সুরক্ষায় সচেতনতা সৃষ্টি করতে এক অনন্য প্রদর্শনী এ এক্সপোতে দর্শনার্থীরা ভিড় করছেন। সারা দেশ থেকে উদ্যোক্তারা এসেছেন। তারা ঘুরে ঘুরে দেখছেন প্রদর্শনী। দর্শনার্থীরা দেখছেন একটি মেশিনের মধ্যেই বিভিন্ন কেমিক্যাল দেওয়ার পর ট্যাবলেট হয়ে বের হচ্ছে। স্টল কর্মীরা বুঝিয়ে দিচ্ছেন কীভাবে কেমিক্যাল ঢালতে হবে। স্বয়ংক্রিয়ভাবে কেমিক্যাল সঠিক মাপে নির্দেশনা দিচ্ছে মেশিন। তৈরি ট্যাবলেট আরেকটি মেশিনে প্যাকিং হয়ে বের হচ্ছে। প্যাকিংসহ ওষুধ গিয়ে ঢুকছে আরেকটি মেশিনে সেখানে ওষুধের নাম, সিল, লোগো ছাপা হয়ে বের হয়। পুরো প্রক্রিয়াটি শেষ হতে সময় লাগছে আধা ঘণ্টা। স্টল কর্মী জানান, এই প্রযুক্তি বাংলাদেশে এই প্রথম এসেছে। বর্তমানে বিভিন্ন কোম্পানি যে প্রযুক্তি ব্যবহার করে তাতে সময় লাগে তিন থেকে চার ঘণ্টা। একই সঙ্গে ট্যাবলেট তৈরি থেকে প্যাকিং পর্যন্ত আলাদা মেশিন ও অপারেটরের প্রয়োজন হয়। কিন্তু এই মেশিনে মাত্র একজন অপারেটরই যথেষ্ট। এই মেশিনে কেমিক্যাল আলাদা পাত্রে রাখতে হয়। যা মেশিনই সঠিক মাপ নিয়ে ট্যাবলেট তৈরি করে। বিভিন্ন ধরনের সিরাপ তৈরির মেশিনও রয়েছে। এসব মেশিনে ভিন্ন ভিন্ন পাত্রের মধ্যে কেমিক্যাল দিলেও মেশিন স্বয়ংক্রিয়ভাবে নিয়ে সিরাপ তৈরি করছে।